Αθήνα / Athens: 02/10/2014

Αρ. Πρωτ. / Ref. Nr: 3996

**ΕΞΑΙΡΕΤΙΚΑ ΕΠΕΙΓΟΝ**

Πληροφορίες: Χριστίνα Σαμαρά

**ΠΡΟΣ: κα Ρένα Δούρου, Περιφερειάρχη Αττικής**

**ΚΟΙΝ:**

Γραφείο Υφυπουργού Παιδείας, κ. Αλ. Δερμετζόπουλου

κ. Ι. Ιωαννίδη, Γενικό Γραμματέα Υπουργείου Εσωτερικών

κ. Θ. Κυριαζή, Γενικό Γραμματέα Υπουργείου Παιδείας

ΠΟΣΓΚΑΜΕΑ

**Θέμα:** «Προβλήματα στις μεταφορές - μετακινήσεις των μαθητών με αναπηρία από και προς τα σχολεία τους»

***Κυρία Περιφερειάρχη,***

Αφού πρώτα σας συγχαρούμε για την ανάληψη των καθηκόντων σας ως Περιφερειάρχη Αττικής και σας ευχηθούμε καλή δύναμη στο δύσκολο έργο που αναλαμβάνετε, απευθυνόμαστε με το παρόν σε εσάς για ένα σοβαρό θέμα που αντιμετωπίζει ο χώρος μας.

Η Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία (ΠΟΣΓΚΑΜΕΑ) με την υπ’ αριθ. πρωτ. 838/30-09-2014 επιστολή της (την οποία σας επισυνάπτουμε) διαμαρτύρεται έντονα για τα προβλήματα στις μετακινήσεις των μαθητών με αναπηρία από και προς τα σχολεία τους, σε όλες τις βαθμίδες εκπαίδευσης. Αυτό έχει ως αποτέλεσμα να βρισκόμαστε ήδη ένα μήνα σχεδόν μετά την έναρξη της λειτουργίας του σχολικού έτους και να υπάρχουν ακόμη παιδιά που μένουν στα σπίτια τους παραβιάζοντας το Σύνταγμα της χώρας, αφού χάνεται το δικαίωμά τους στην εκπαίδευση.

Όπως θα δείτε και πιο αναλυτικά στη συνημμένη επιστολή της ΠΟΣΓΚΑΜΕΑ, δεν έχουν ολοκληρωθεί ακόμα οι διαγωνιστικές διαδικασίες για την ανάδειξη αναδόχων αυτοκινητιστών για τα δρομολόγια στην Περιφέρεια Αττικής, στην οποία λειτουργεί και ο μεγαλύτερος αριθμός Σχολικών Μονάδων Ειδικής Εκπαίδευσης, με αποτέλεσμα για μία ακόμη χρονιά, οι μαθητές με αναπηρία να μην συμμετέχουν στην εκπαιδευτική διαδικασία, και να διαταράσσεται η ήδη επιβαρυμένη οικογενειακή τους ισορροπία.

***Κυρία Περιφερειάρχη,***

Το θέμα των μετακινήσεων των μαθητών με αναπηρία αποτελεί ένα από τα σοβαρότερα προβλήματα που αντιμετωπίζει ο χώρος μας κάθε χρόνο στην έναρξη της σχολικής χρονιάς και στο οποίο ποτέ δεν δόθηκε η απαιτούμενη βαρύτητα από την ηγεσία της χώρας ώστε να επιλυθεί σε μόνιμη βάση.

Ως εκ τούτου απευθυνόμαστε σε εσάς και ζητάμε την άμεση παρέμβασή σας για την ολοκλήρωση της διαγωνιστικής διαδικασίας και την υπογραφή των σχετικών Συμβάσεων, προκειμένου να δοθεί λύση στο ανωτέρω ζήτημα.

**Με Εκτίμηση**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**